Ancje se tai secui la glesie e je stade la prime, e tantis voltis la uniche, a vierzi scuelis e universitâts, une des acusis plui frecuentis e je che glesie e culture, teologjie e filosofie, religjon e reson a son inconciliabilis. Di li la reazion dal Umanesim e dal Rinassiment che al à vude la sô esplosion tal inluminisim o secui dai lums…
Al è vêr che la glesie e à promovude la culture ma al è vêr ancje che la glesie e à viodude la culture come la cause principâl che la int e à pierdude la fede e dismenteade la puarte de glesie.
La cuistion e je contraditorie dome in façade. Se si va in sot si viôt che pe glesie la culture e jere dome chê gleseastiche e teologjiche o che e veve di servî la teologjie. Tune vision unitarie (che mi plâs) e totalitarie (che no mi plâs), la ponte plui alte di dutis e veve di jessi chê dal cjampanili e nissune no veve di dâi ombre. Se i risultâts de sience no si cumbinavin cun chei de rivelazion e de Bibie, a vevin reson la Bibie e il magjisteri e tuart la reson. Emblematic al è il câs di Galileo. No parcè che lu àn condanât ma parcè che a jerin convints di jessi in reson…
I plui furbos e chei che si sintivin vonde autosuficients a son scjampâts, pierdint ce che di bon la religjon e podeve dâur a la lôr anime, e i plui stupits e puars e debui e sfurtunâts a son restâts, pierdint ogni autonomie e ogni gust di ribaltâ un mont mâl fat e di vierzi gnovis stradis a la cognossince…
La glesie e pues vantâ benemerencis, e tantis, ma la benemerence plui grande e je chê di judâ la int a no vê plui dibisugne di chei altris…
Strani che un om come don Milani, che al bat di un continui sul primât de gracie e dai sacraments e che al met in prin plan la dimension spirtuâl de glesie e dal Vanzeli, al vedi insistût su la impuartance de culture cuntune fuarce che nancje i inteletuâi e i inluminiscj no le àn vude. Lui al partive dal fat che un om cence culture no si pues nancje definîlu om. Al sarà simpri un puar sclâf. O dai siôrs o di se. Dome cu la culture al rivarà al scjalin di om. Di li indenant e scatarà la gracie…
PRE ANTONI BELINE
Gjavât di Trilogjie tormentade pagj. 68ss
IL FERÂL. Impuartance de culturepre Antoni Beline
Ancje se tai secui la glesie e je stade la prime, e tantis voltis la uniche, a vierzi scuelis e universitâts, une des acusis plui frecuentis e je che glesie e culture, teologjie e filosofie, religjon e reson a son inconciliabilis. Di li la reazion dal Umanesim e dal Rinassiment che al à vude la sô esplosion tal inluminisim o secui dai lums…
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn